विदुरजी ने कौरव सभा में कहा कि आप सबको द्रौपदी के प्रश्न का उत्तर अवश्य देना चाहिए। परन्तु फिर भी दुर्योधन के भयवश कोई एक शब्द भी नहीं बोला। तब द्रौपदी ने फिर कहा- ‘आज राजाओं का धर्म कहाँ गया? धर्मपरायणा स्त्री को इस प्रकार सभा में लाकर कौरवों ने अपना सनातन-धर्म नष्ट किया है। मैं पाण्डवों की सहधर्मिणी, धृष्टद्युम्न की बहन और श्रीकृष्ण की कृपापात्र हूँ। तुम लोग मुझे जीती हुई समझते हो या नहीं? स्पष्ट बतला दो, मैं वैसा ही करूँगी।’ यह सुनकर भीष्मपितामह ने कहा- ‘कल्याणी! धर्म की गति बड़ी गहन है। बड़े-बड़े विद्वान, बुद्धिमान भी उसका रहस्य समझने में भूल कर जाते हैं। जो धर्म सबसे बलवान और सर्वोपरि है, वही अधर्म के उत्थान के समय दब जाता है। तुम्हारा प्रश्न बड़ा सूक्ष्म, गहन और गौरवपूर्ण है। कोई भी निश्चयपूर्वक इसका निर्णय नहीं दे सकता। मैं तो ऐसा समझता हूँ कि धर्मराज युधिष्ठिर इस प्रश्न का जैसा उत्तर दें, उसे ही प्रमाण माना जाये।’